pH-függő koordinációs szféra fluktuáció a réz(II) – 5-fluoro-szalicilsav – 2,6-bisz-hidroximetil-piridin terner rendszerben
Borsos Katalin, II. évf. kémia BSc, Tóth Eszter, II. évf. vegyész MSc
SZTE Természettudományi és Informatikai Kar

Témavezetők:
Dr. Plánkáné Szabó Terézia, egyetemi docens

SZTE Fizikai Kémiai és Anyagtudományi Tanszék

Dr. Gyurcsik Béla, egyetemi adjunktus

SZTE Szervetlen és Analitikai Kémiai Tanszék
A szalicilsav és származékai régóta ismert gyulladáscsökkentő és fájdalom-csillapító szerek. Fiziológiás pH-n a fluoro-szalicilsavak negatív töltése kompen-zálható fémion koordináció, vagy pozitív töltésű molekulákkal képzett asszociátumaik révén, így felszívódásuk javítható. Kutatócsoportunk a Szlovák Műszaki Egyetemmel együttműködve megállapította, hogy a fluoro-szalicilsavak és a piridinszármazékok kölcsönösen segítik egymás fémion-koordinációját [1]. TDK munkánk során a réz(II)–5-fluoro-szalicilsav–2,6,-bisz-hidroximetil-piridin (pydime) rendszer viselkedését vizsgáltuk. Az előállított egykristály szerkezete alapján a pydime molekulák a réz(II)ion belső koordinációs szférájában találhatók, az 5-fluoro-szalicilsav molekulák külsőszférásan stabilizálják a szerkezetet. 

A pH-metriás titrálások a képződő komplexek összetételéről, míg az UV-Vis és az ESR-spektroszkópiai eljárások a képződő részecskék oldatbeli szerkezetéről nyújtottak információt. A réz(II)komplexek koordinációs szférájában a pH változtatása a fémionhoz közvetlenül koordinálódó ligandumok cseréjét eredményezte: enyhén savas közegben a pydime koordinációja a domináns, majd a fenolos OH deprotonálódása révén a kelátképző fluoro-szalicilsavak kötődnek erősebben a fémionhoz, míg bázikus közegben a pydime alkoholos hidroxilcsoportjainak deprotonálódása a fluoro-szalicilsavak ismételt kiszorulását eredményezi a belső koordinációs szférából.

